Lugmagbasis brand ‘waarskynlik weens nalatigheid’Die brand by die lugmagbasis het Sondag omstreeks 19:00 uitgebreek. (Foto: Twitter) Die DA meen die brand by die Waterkloof-lugmagbasis in Pretoria kan waarskynlik aan nalatigheid toegeskryf word, hoewel ondersoeke nog die presiese oorsaak en omvang van die skade moet bepaal. Maroela Media het vroeër berig dat die brand omstreeks 19:00 by die massa-brandstofopgaardepot van die basis uitgebreek het, nadat ŉ 24 000 ℓ-tenk glo aan die brand geslaan het. Dit is binne ŉ uur in bedwang gebring nadat brandbestrydingspanne van die Waterkloof-lugmagbasis en dié van die Swartkops-lugmagbasis in Valhalla daarheen ontplooi is. Kobus Marais, die DA se woordvoerder oor verdediging, sê hy probeer self nog agter die kap van die byl kom, maar dat dit in dié stadium nie soos ŉ kwaadwillige aanval lyk nie. Dit kan wel die oorsaak van swak instandhouding en nalatigheid wees. “Ek weet daar is baie onderhoudswerk wat agterweë gelaat word, veral aan die agterkant van die terrein waar die brandstoftenks nou staan.” Marais sê daar word ook nie genoegsame voorsiening vir onderhoud, instandhouding en opknapping in die lugmag se begroting gemaak nie. “Dit kom eindelik neer op prioriteite van hoe beskikbare geld aangewend word. “Wat sleg is, is dat Waterkloof-lugmagbasis die primêre lugmagbasis in die land is. Dit is veronderstel om die lugmag se pronkstuk te wees. ŉ Mens sou dink instandhouding en veiligheid sou ŉ groter prioriteit wees.” Marais sê veiligheid en sekerheid is egter ŉ groot bekommernis by alle weermag- en lugmagbasisse in die land. Hy sê informele en onwettige behuising wat om basisse opspring, is ook ŉ enorme risiko. “Mense wat in hierdie onwettige strukture of huise woon, maak onder meer vure en kan maklik oor heinings en drade spring om brandstof te steel. Die vliegbrandstof wat deur die lugmag gebruik word, is boonop hoogs vlambaar.” Modise moet oop kaarte speel Die Vryheidsfront Plus het Maandag aangedring dat Thandi Modise, minister van verdediging, oop kaarte met lede van die publiek oor die oorsaak van die brand moet speel. “Sou die brand spontaan ontstaan het, beteken dit dat sekere veiligheidsmaatreëls nie nagekom is nie. Hierdie maatreëls is daar om te voorkom dat ŉ brand spontaan kan ontstaan, veral by ŉ depot met hoogs vlambare vliegtuigbrandstof.” Die party meen indien die brand nie spontaan ontstaan het nie, dui dit op sabotasie – selfs al sou die regering dit ontken. “Die vraag is dan wat gaan in Suid-Afrika aan nadat ŉ brand ook die parlement amper in puin gelê het. In hierdie geval was die veiligheidsmaatreëls duidelik ook nie behoorlik ingestel nie. In albei gevalle geld die vraag oor die sekerheid ten opsigte van toegangsbeheer en instandhouding. Die nalating hiervan is aanduidend van sabotasie,” sê dr. Pieter Groenewald, leier van die Vryheidsfront Plus. Hy meen ŉ spontane brand by die Waterkloof-lugmagbasis moet in ieder geval net so indringend soos sabotasie ondersoek word, aangesien ŉ brand nie sou ontstaan indien die nodige veiligheidsmaatreëls ingestel was nie. “Die VF Plus sal in die parlement vrae oor die aangeleentheid vra om duidelikheid te kry oor die ontstaan van die brand.”